汴河十二韻
作者：許棠
朝代：唐

paragraphs: 昔年開汴水，元應別有由。
或兼通楚塞，寧獨爲揚州。
直斷平蕪色，橫分積石流。
所思千里便，豈計萬方憂。
首甚資功濟，終難弭宴遊。
空懷龍舸下，不見錦帆收。
浪倒長汀柳，風欹遠岸樓。
奔逾懷許竭，澄徹泗濱休。
路要多行客，魚稀少釣舟。
日開天際晚，鴈合磧西秋。
一派注滄海，幾人生白頭。
常期身事畢，於此泳東浮。